Document ID: 32008D0661

KOMISIJAS LĒMUMS
(2008. gada 1. augusts),
ar ko groza Lēmumu 2007/182/EK par apsekojumu saistībā ar briežu dzimtas dzīvnieku hronisko novājēšanas slimību
(izziņots ar dokumenta numuru K(2008) 3986)
(Dokuments attiecas uz EEZ)
(2008/661/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2001. gada 22. maija Regulu (EK) Nr. 999/2001, ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai (1), un jo īpaši tās 6. panta 1. punktu,
tā kā:
(1)
Regula (EK) Nr. 999/2001 paredz noteikumus dažu transmisīvo sūkļveida encefalopātiju (TSE) profilaksei, kontrolei un apkarošanai dzīvniekiem.
(2)
Hroniskā novājēšanas slimība ir TSE, ar ko slimo briežu dzimtas dzīvnieki un kas ir izplatīta Ziemeļamerikā, bet līdz šim nav reģistrēta Kopienā.
(3)
Komisijas 2007. gada 19. marta Lēmumu 2007/182/EK par apsekojumu saistībā ar briežu dzimtas dzīvnieku hronisko novājēšanas slimību (2) pieņēma pēc tam, kad Eiropas Pārtikas nekaitīguma iestāde (EFSA) publicēja atzinumu, iesakot, ka Kopienā jāveic mērķtiecīga briežu dzimtas dzīvnieku uzraudzība.
(4)
Lēmumā 2007/182/EK paredzēti noteikumi par apsekojumu, kas jāveic saskaņā ar konkrētām obligātajām prasībām, lai noteiktu hroniskās novājēšanas slimību briežu dzimtas dzīvniekiem. Lēmumā noteikts, ka dalībvalstīm jāpabeidz apsekojumi ne vēlāk kā līdz 2007. gada medību sezonas beigām.
(5)
Pamatojoties uz sākotnējiem gada ziņojumiem, ko Komisija līdz šim saņēmusi no dalībvalstīm saskaņā ar Lēmumu 2007/182/EK, var secināt, ka dažām dalībvalstīm nav pieticis laika atlasīt paredzēto paraugu skaitu atbilstoši minētā lēmuma prasībām.
(6)
Lai EFSA varētu statistiski ticami izvērtēt apsekojuma datus, attiecīgajām dalībvalstīm nepieciešams vairāk laika Lēmumā 2007/182/EK noteikto mērķu izpildei. Tāpēc ir lietderīgi vēl uz vienu gadu pagarināt apsekojuma pabeigšanas termiņu.
(7)
Tāpēc attiecīgi jāgroza Lēmums 2007/182/EK.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2007/182/EK groza šādi.
1)
Lēmuma 3. panta 2. punktā gadskaitli “2007” aizstāj ar gadskaitli “2008”.
2)
Lēmuma IV pielikuma 2. punktā pievieno šādu daļu:
“2008. gada ziņojumā iekļauj 2008. gada medību sezonas rezultātus, pat ja daži paraugi ir ņemti 2009. gadā.”
2. pants
Šis lēmums ir adresēts dalībvalstīm.
Briselē, 2008. gada 1. augustā

Labels: 7
12
0
6